Sa ftit ġimgħat ilu, il-Latvja għalija kienet wieħed mit-tliet pajjiżi Baltiċi, hemmhekk in-naħa ta' fuq tal-Ewropa, li flimkien mal-Estonja u l-Litwanja kienu jagħmlu mal-eks Unjoni Sovjetika. Kien ukoll il-pajjiż tal-ġirien tiegħi fl-uffiċċju fuq ix-xogħol. Il-belt kapitali hija Riga, imma l-bqija ftit li xejn kelli aktar idea. Ġietni l-okkażjoni mmur jumejn, tlieta, Riga, u issa għalija huwa realtà ħajja ħafna aktar ċara f'moħħi. Ħrattha belt bil-mixi tant li spiċċajt il-muskoli ta' saqajja rmazzati waħda u sew, imma b'hekk irnexxieli niskopriha pjuttost tajjeb. Kif kont hemm nippassiġġa, insegwi mappa li kellha mmarkati l-aktar postijiet interessanti li wieħed jista' jżur, qgħadt niġbed xi ritratti. Sebaħ griż u mort il-ġnien/park qrib il-lukanda u li jaqsam iċ-ċentru storiku ta' Riga mid-distrett aktar modern fuq stil tal-art nouveau. Kien it-Tnejn filgħodu u n-nies kienu sejrin jibdew ix-xogħol tal-ġimgħa. Il-ġnien kien kważi vojt ħlief għal xi nanniet qed jieħdu dawra lit-tfal tat-tfal, jogger okkażjonali jew xi turisti jħarsu fil-vojt u jiġbdu r-ritratti. Xi żewġ sekli ilu din il-koppja kienu qed jieħdu dawra l-kelb u tant għoġobhom il-post li ddeċidew jibqgħu hemm: Il-park hu maqsum f'żewġ partijiet mill-"monument tal-ħelsien" tal-Latvja. Jirrappreżenta s-sovranità tal-Latvja, u s-Sovjetiċi riedu jneħħuh, imma artista skultriċi Latvjana, li kienet tikkollabora magħhom fil-produzzjoni tal-propaganda, Vera Mukhina, ikkonvinċiethom li kellu valur artistiku u jippromwovi valuri Sovjetiċi, u permezz ta' hekk b'xi mod jew ieħor baqa' hemm. Fil-fatt irriżulta li s-Sovjetiċi kellhom raġun, għax fl-1991 kien hawnhekk fejn reġa' laħaq il-qofol tiegħu l-moviment li wassal għall-indipendenza tal-Latvja. Kurżità li semmieli Mikhail, il-gwida li dawwarni maċ-ċentru storiku ta' Riga, hija li dan ta' bħalissa huwa l-itwal perjodu li l-Latvja qatt damet indipendenti – 23 sena. Qabel dan kien hemm 21 sena mill-1920 sal-1941, meta waqgħu taħt in-Nażisti, imbagħad taħt is-Sovjetiċi. Qabilhom kien hemm Żvediżi, Pollakki, Ġermaniżi. Tista' tgħid għadha novità għalihom.